**ҰЛТ ҰСТАЗЫ А.БАЙТҰРСЫНҰЛЫНЫҢ ӘДІСТЕМЕЛІК МҰРАСЫНЫҢ ДИДАКТИКАЛЫҚ МӘНІ**

#### **Масимбаева Айым Аликеновна**

Әл-Фараби атындағы Қазақ ұлттық университеті,

8D01101 – «Педагогика және психология» білім бағдарламасының

докторанты

E-mail:masimbaeva72@gmail.com

*Аннотация*

Бұл мақалада Ахмет Байтұрсынұлы шығармашылығының өміршеңдігі, оның еңбектерінің тәлімдік мәні айтылады. Ахмет Байтұрсынұлының еңбектері жастарды имандылыққа, ізгілікке, адамгершіліктің ақ жолына тәрбиелеуде таптырмас аса бағалы құрал екендігі жазылған.

***Тірек сөздер:*** Ұлт ұстазы, жастар тәрбиесі, тәрбиелі тұлға, адамгершілік.

*Аннотация*

В данной статье рассматривается жизненная сила творчества Ахмета Байтурсынулы и воспитательное значение его произведений. Написано, что произведения Ахмета Байтурсынулы являются неоценимым средством в воспитании молодежи на вере, добродетели, белом пути нравственности.

***Ключевые слова:*** Учитель нации, воспитание молодежи, воспитанный человек, нравственность.

*Annotation*

This article discusses the vitality of Akhmet Baitursynov's creativity and the educational value of his works. It is written that the works of Akhmet Baitursynuly are an invaluable tool in educating young people on faith, virtue, the white path of morality.

**Key words:** Teacher of the nation, education of youth, educated person, morality.

Ахмет Байтұрсынұлының шығармаларының негізгі идеясы жастарды қоғамның белсенді мүшесі болатындай, жетілген, адамгершілігі мол, тәрбиелі тұлғаларды тәрбиелеу. Бүгінгі күнде құры сөз, «таусылмайтын» ақыл-кеңес айта беріп тәрбиелегеннен гөрі, жеке бастың үлгі өнегесіне, білімге негіздеудің қажеттігі. Ахмет Байтұрсынұлының мысалдарын оқу-тәрбие ісінде орынды пайдаланып отырып тәрбилеу – әрбір білім беруші ұстаздың басты мақсаты болмақ. Шығармалардан нақты мысалдар келтіре отырып сөйлеп, студент жастар бойында бүгіңде сирек құбылыс болып бара жатқан астарды теңей, салыстыра сөйлеуге деген қызығушылықты, құштарлықты оята отырып, соған баулуға болады. Қызығушылықтың арқасында жастардың шығармашылық ойлары дами келе, адамгершілігі артады. Сегіз қырлы, бір сырлы Ахмет Байтұрсыновтың шығармашылығына қайта-қайта үңіле қараған сайын, оның еңбектерінің өміршеңдігі мен тәлімдік мәнін терең сезіне түсеміз. Ахмет Байтұрсынұлының еңбектері жастарды имандылыққа, ізгілікке, адамгершіліктің ақ жолына тәрбиелеуде таптырмас аса бағалы құрал екені даусыз.

Ахмет Байтұрсынұлының «Қазақ» газетінде жариялаған көптеген шығармаларының, айта кетсек «Тіл туралы», «Әдебиет танытқыш», «Баяншы», «Тіл ашар», «Оқу құралы», «Сауат ашқыш», «Әліппе астар», «23 жоқтау» сынды көптеген еңбектері Қазақстанда ұлттық білім беру жүйесінің негізін қалады. Ол жүйенің басты элементтері:

* Ұлттық жазу жүйесі бойынша білім беру;
* Ұлттық негіздегі бағдарламалар,    оқулықтар,    оқу-әдістемелік
* құралдар;
* Мектепке керек заттар;
* Мектеп ісін жандандыратын мұғалімдер мен тәрбиешілер [1, 61-б].

 Осылардың негізінде қазақтың тілі, ауыз әдебиеті, мәдениеті, тарихы, әдет-ғұрып, салт-дәстүрлері туралы халықтық идеяларын мектепте оқушыларға ұлттық тәрбие беру мақсатында пайдалану жолдарын анықтап, көрсетті. Әсіресе сөз өңді, ұнамды болуы үшін сөз өнерінің мән-мазмұнына төмендегі шарттарды қояды: сөз дұрыстығы, тіл тазалығы, тіл анықтылығы, тіл дәлдігі, тіл көрнектілігі. Қарым-қатынас негізінде адам өзінің барлық адамгершілік, психикалық мінез-құлық қасиеттерін қалыптастырады. Баланың дамуы қарым-қатынастан басталады. Ал «тіл» - білім алғанда, баланы тәрбиелей отырып қарым-қатынас жасағанда басты құрал. Ахмет Байтұрсынұлы: «Әуелі біз елді түзеуді бала оқыту ісін түзеуден бастауымыз керек», - деп мәселені айқындап қояды. Оқытқанда баланы ана тілі, өз тілі – қазақ тілінде оқыту керек деп санайды [1, 93-б].

Ұлт ұстазы Ахмет Байтұрсынұлының «Асыл сөз» атты еңбегінде қазақ халқының сөз өнеріне қатысты дәстүр, әдет-ғұрыптарына жан-жақты тоқтала отырып, оның тәрбиелік мәнін ашып көрсетеді. «Өнер алды – қызыл тіл», - дей отырып, сөз өнерінің адам санасында үш түрде негізделетініне, яғни 1) ақылға, 2) қиялға, 3) көңілге байланысты  болатынын айтады.  Ақыл  мен тілдің мән-маңызы және міндеті туралы былайша айтып кеткен: «Ақыл ісі – андау, яғни нәрселердің жәйін ұғыну, тану, ақылға салып ойлау; қиял ісі – меңзеу, яғни ойдағы нәрселерді белгілі нәрселердің тұрпатына, бейнесіне ұқсату, бейнелеу, суреттеп ойлау; көңіл ісі – түю, талғау» [1, 154-б].

Профессор Қ.Б.Жарықбаев: «Халықтан  шыққан үздік ойшыл тәлімгерлер халықтық тәлім-тәрбиеден нәр алып, дамитындар.  Ал  халықтық тәлім-тәрбие  ойшылдардың  ой-пікірлері арқылы күрделеніп, шырай алып, әрмен қарай дамиды» [2, 210-б]. Яғни өз тілінде оқып, өз тілінде ойлайтын адамдар ғана өз тіліне, өз жеріне, өз еліне деген құрметі асқақ болары хақ. Бүгінгі таңдағы педагогтардың басты мақсаты қоғамның жан-жақты жетілген белсенді мүшелерін, яғни өз ұлтын сүйетін, тілін, дінін білетін және оның әдет-ғұрыптарын сақтап, кейінгі ұрпақтарға үлгі боларлық тұлғаларды тәрбиелеу. Бұл Ахмет Байтұрсынұлының сол кезден-ақ айтып кеткендігі, оның көрегендігі, білгіштігі. Сол өзінің ХХ ғасырдың басында өмір сүрген кезден-ақ осы халық педагогикасының мазмұнын құрайтын әрі тәлімдік мән-маңызы бар мұра – халықтық идеялар екіндігін білген.

Мектеп қабырғасында елінің рухани мәдениетін бойына сіңіріп, тілін, дінін сыйлап, халқының өзіне тән төл тәлім-тәрбиесінен тағылым алған оқушылар қоғамда өз орнын тауып, оның белсенді мүшесі бола алатынын қазақ жазушы-педагогтары А.Байтұрсынұлы, М.Дулатұлы, Ж.Аймауытұлы, М.Жұмабайұлы және Х.Досмұхамедұлы өз шығармаларында айтып өткен болатын. «Халықтық педагогика, делінген Қазақ кеңес энциклопедиясында, - тәрбие жөніндегі халықтың педагогикалық білім тәжірибесі. Халық педагогикасын зерттеу негізіне педагогикалық мазмұн мен бағыттағы халық ауыз әдебиетінің шығармалары, этнографиялық материалдар, халықтық тәрбие дәстүрлері, халықтық ойындар, отбасы тәрбиесінің тәжірибелері, т.б. жатады. Халық педагогикасының негізгі түйіні – еңбек тәрбиесі және өндірістік білім, дағды, шеберлікті ұрпақтан ұрпаққа қалдыру». Казіргі кезенде жастарға қоғамдық тәрбие берудегі отбасынан кейінгі өте ықпалды орта жалпы білім беретін мектептер екені баршамызға аян. Жасөспірімдерді қоғамның белді мүшесі ретінде өздеріне үлкен жауапкершілік жүктелетінін сезініп, қоғамдық ортада өзін-өзі ұстай білуі мен қарым-қатынас этикасын ұстануға тәрбиелеу мектептердегі қоғамдық тәрбиенің басты бағыты.

Мектепте оқу-тәрбие жұмысын ұйымдастыру барысында іскерлік қарым-қатынасты ұйымдастыру арқылы оқушылардың арасында тез тіл табысқыш, бір-бірімен пікір алмасып, ұйымшыл болып, бір-бірін сыйлау қабілеттері қалыптасады. Мектеп педагог-психологі оқушылардың қарым-қатынас мәдениетін қалыптастыру жолдарын анықтап, әр оқушының өзгелерге және өзіне ыңғайлы, жайлы болуына жағдай жасайды.

Адам бойына жақсы адамгершілік қасиеттерді сіңіру тәрбиеге, өскен ортасына байланысты деп түсінген халық: «Ұстазы жақсының – ұстамы жақсы», «Тәрбиесін тапса адам болар, оқуын тапса білім қанар» деп тәлім-тәрбие, оқу-білім мәселесіне үлкен көңіл бөлгені дұрыс екенін Ахмет Байтұрсынұлы дөп басып тани білген. Жасөспірімдерде мінез-құлық мәдениетін қалыптасттыру мәселесіне аса көңіл қойып, онда ұстазы мен ата-атаның бірлескен еңбегі мінез-құлық дағдыларының дамуына әсер еткендігі жайында баса айтқан ғалымдар: Л.Керімов, Б.Айтмамбетова, А.Бейсенбаева, Р.Нұргалиева, С.Ұзақбаева, Ж.Қоянбаев, Қ.Жарықбаев, С.Қалиев т.б. болды.

Адамгершілік тәрбиесінің ең көп тараған формасы – этикалық әңгіме, пікірталас, дискуссия, кездесудер, оқырман конференциялары т.б. этикалық әңгімелерді адамгершіліктің кез-келген қағидасы бойынша жүргізуге болады. Оқушыларды жақсы мінез-құлыққа, адамгершілікке тәрбиелеу ісі, сыпайы ісі, жақсы әдеттері, қолдай отырып, оған қарама-қарсы жаман әдет, жат мінездерді әшкерелеу арқылы жүзеге асырылуы қажет. Адамдар арасындағы этикалық қарым-қатынас, жақсы мінез-құлық, үздіксіз тәрбиенің, өзгелердің үлгі өнегесі арқылы біртіндеп қалыптасатын қасиет.

А.Байтұрсынұлының қазақ тіл білімі саласында өнімді еңбек етіп, 1920 жылы «Баяншы» деген атпен әдістемелік құрал, 1928 жылы «Тіл жұмсар» деген атпен екі бөлімді қолданбалы грамматика шығарды. Белгілі ғалым Рабиға Сыздық А.Байтұрсынұлының қазақ мектептері үшін жазған еңбектерінде халықтық идеяны қалай жүзеге асырғанын былайша жүйелеп көрсетеді: «Ахмет Байтұрсынұлының өзінің алдына жүйелі программа қойғанға ұқсайды: ол әуелі қазақша сауат аштыруды мақсат еткен, бұл үшін әліппе – «Оқу құралды» жазған; одан соң қазақ тілінің фонетикасы мен грамматикалық құрылымын ана тілінде талдап, пән ретінде оқытып үйретуді мақсат еткен, бұл үшін үш бөлімнен түратын «Тіл жұмсарды» жазған; төртінші – сауат аштыру, тілді оқыту методикасын жасауды міндетіне алған, бұл үшін «Баяншыны» жазған; бесіншіден – балалардың тілін ұстартып, оларды көркем сөзге баулуды көздеген, үлкен хрестоматия (олда «Оқу құралы» деп аталған) құрастырған. Бұдан біз А.Байтұрсынұлының бала алдымен ана тілінде білім алып, ана тілінің ықпалымен азамат болып қалыптасуы қажеттігін көрсеткенін, соны ғылыми-педагогикалық, психологиялық тұрғыдан дұрыс деп тапқанын көреміз [3].

Қорыта айтқанда, Ұлт Ұстазы Ахмет Байтұрсынұлы – өзінің ағартушылық қызметі мен педагогикалық көзқарастары арқылы халықтық идеяны кеңінен насихаттап, оны нақты іске асыру жолына бар өмірін арнаған ғұлама ұстаз, халық педагогы, ұлттық тарихымызда ешкіммен салыстыруға болмайтын ерекше тұлға деп білеміз.

**Пайдаланылған әдебиеттер:**

1. Байтұрсынұлы А. Қазақ тілі білімнінің мәселелері. /Құраст.: Ғ.Әнес. – Алматы: «Абзал-ай» баспасы, 2013. – 640 б.
2. Жарикбаев К.Б., Қалиев С.Қ. Қазақтың тәлім-тәрбиесі. – Алматы,1995. – 346 б.
3. [Рәбиға Сыздық. Ахмет Байтұрсынұлы – қазақтың ұлттық ғылымының көшбасшысы](https://qamshy.kz/article/21266-rabigha-syzdyq-akhmet-baytursynuly-%E2%80%93-qazaqtynh-ulttyq-ghylymynynh-koshbasshysy). <https://qamshy.kz/article/21266-rabigha-syzdyq-akhmet-baytursynuly-%E2%80%93-qazaqtynh-ulttyq-ghylymynynh-koshbasshysy>